b'\n_START_ARTICLE_\nLiceul Piarist din Timi\xc8\x99oara\n_START_PARAGRAPH_\nLiceul Piarist este un ansamblu arhitectural din Timi\xc8\x99oara, destinat ini\xc8\x9bial liceului \xc3\xaenfiin\xc8\x9bat de Ordinul Piarist. Ansamblul, \xc3\xaen stil Art Nouveau, cuprinz\xc3\xa2nd liceul, sediul casei, o biseric\xc4\x83-capel\xc4\x83 \xc8\x99i un internat, a fost proiectat de L\xc3\xa1szl\xc3\xb3 Sz\xc3\xa9kely \xc8\x99i inaugurat \xc3\xaen 1909. Dup\xc4\x83 al Doilea R\xc4\x83zboi Mondial au func\xc8\x9bionat \xc3\xaen sediul acesta unele facult\xc4\x83\xc8\x9bi ale \xc8\x98colii Politehnice Timi\xc8\x99oara. Actual, aici \xc3\xae\xc8\x99i desf\xc4\x83\xc8\x99oar\xc4\x83 activitatea Liceul teologic romano-catolic \xe2\x80\x9eGerhardinum\xe2\x80\x9d._NEWLINE_Ansamblul este situat pe bulevardul Regele Ferdinand, \xc3\xaentre Pia\xc8\x9ba Regina Maria (fost\xc4\x83 Hora\xc8\x9biu) \xc8\x99i str. Piatra Craiului, fiind clasat pe lista monumentelor istorice din jude\xc8\x9bul Timi\xc8\x99 cu codul  TM-II-a-A-06159.\n_START_SECTION_\nPerioada liceului piarist\n_START_PARAGRAPH_\n\xc3\x8en Europa Central\xc4\x83 au func\xc8\x9bionat \xc8\x99coli piariste \xc3\xaen \xc8\x99ase provincii (\xe2\x80\x9eordinariate\xe2\x80\x9d): Austria, Cehia-Moravia, Polonia, Rom\xc3\xa2nia, Slovacia \xc8\x99i Ungaria._NEWLINE_Nobilul s\xc3\xa2rb Iacob Bibici \xc8\x99i so\xc8\x9bia sa Margareta Tomian (sau Tomean) ridic\xc4\x83, \xc3\xaen anul 1747, la mo\xc8\x99ia lor din S\xc3\xa2ntana, o biseric\xc4\x83 \xc8\x99i o m\xc4\x83n\xc4\x83stire, pe care \xc3\xaen anul 1750 le predau, \xc3\xaempreun\xc4\x83 cu suma de 15\xc2\xa0000 de florini renani, Ordinului Piarist pentru ca acesta s\xc4\x83 \xc3\xaenfiin\xc8\x9beze acolo un gimnaziu. Gimnaziul este inaugurat \xc3\xaen anul 1751, av\xc3\xa2nd trei clase: infima, media \xc8\x99i suprema. \xc3\x8en anul 1772 se mai adaug\xc4\x83 dou\xc4\x83 clase, a\xc2\xa0IV-a \xc8\x99i a\xc2\xa0V-a, care, \xc3\xaempreun\xc4\x83 cu trei clase ale \xc8\x99colii primare, formau cele opt clase ale \xc3\xaenv\xc4\x83\xc8\x9b\xc4\x83m\xc3\xa2ntului din epoc\xc4\x83._NEWLINE_Anul 1784 aduce \xc3\xaenchiderea internatului de pe l\xc3\xa2ng\xc4\x83 \xc8\x99coal\xc4\x83 din ordinul \xc3\xaemp\xc4\x83ratului Iosif al II-lea, iar \xc3\xaen 1788 localul \xc8\x99colii este rechizi\xc8\x9bionat pentru spitalul militar al garnizoanei Timi\xc8\x99oara. Piari\xc8\x99tii sunt obliga\xc8\x9bi s\xc4\x83 se mute \xc8\x99i pleac\xc4\x83 \xc3\xaen Timi\xc8\x99oara._NEWLINE_\xc3\x8entre timp, la Timi\xc8\x99oara iezui\xc8\x9bii ridicaser\xc4\x83 \xc3\xaen 1726 o biseric\xc4\x83 \xc8\x99i o \xc8\x99coal\xc4\x83, \xc3\xaens\xc4\x83 num\xc4\x83rul elevilor era foarte mic, de exemplu \xc3\xaen anul 1769 \xc3\xaen toate cele \xc8\x99ase clase erau doar 20 de elevi. \xc3\x8en anul 1778 gimnaziul a fost \xc3\xaenchis, dup\xc4\x83 desfiin\xc8\x9barea ordinului iezuit \xc3\xaen 1773._NEWLINE_Franciscanii sosi\xc8\x9bi din Bosnia au zidit \xc3\xaentre 1733\xe2\x80\x931736 o biseric\xc4\x83 \xc3\xaen stil baroc. Dup\xc4\x83 venirea piari\xc8\x99tilor activitatea franciscanilor scade, iar biserica lor trece \xc3\xaen proprietatea piari\xc8\x99tilor, care o vor folosi p\xc3\xa2n\xc4\x83 \xc3\xaen anul 1911, c\xc3\xa2nd va fi demolat\xc4\x83, iar pe locul ei va fi construit \xc3\xaen anul urm\xc4\x83tor Palatul B\xc4\x83ncii de Credit._NEWLINE_La \xc3\xaenceputul secolului al XIX-lea \xc3\xaen liceu erau pu\xc8\x9bini elevi rom\xc3\xa2ni, \xc3\xaens\xc4\x83 aceast\xc4\x83 situa\xc8\x9bie se poate datora \xc8\x99i faptului c\xc4\x83 ace\xc8\x99tia erau ortodoc\xc8\x99i \xc8\x99i, din ordinul patriarhului s\xc3\xa2rb, elevii ortodoc\xc8\x99i nu se puteau \xc3\xaenscrie la \xc8\x99colile \xe2\x80\x9enem\xc8\x9be\xc8\x99ti\xe2\x80\x9d dec\xc3\xa2t dac\xc4\x83 aveau numele s\xc3\xa2rbizat._NEWLINE_\xc3\x8en anul 1802 la gimnaziul piarist, care func\xc8\x9biona \xc3\xaen localul seminarului catolic, se adaug\xc4\x83 \xc8\x99i clasa a VI-a. Din 1841 este ridicat la rangul de liceu (gimnaziu superior). \xc3\x8en anul 1850 devine liceu complet (cu 8\xc2\xa0clase), cu limba de predare german\xc4\x83. La acea dat\xc4\x83 liceul avea 12\xc2\xa0profesori, un\xc2\xa0cabinet de fizic\xc4\x83, o\xc2\xa0colec\xc8\x9bie de mineralogie \xc8\x99i un\xc2\xa0ierbar. \xc3\x8en anul \xc8\x99colar 1852\xe2\x80\x931853 liceul avea 184 de elevi, dintre care 41\xc2\xa0germani, 66\xc2\xa0unguri, 45\xc2\xa0s\xc3\xa2rbi, 26\xc2\xa0rom\xc3\xa2ni, 4\xc2\xa0croa\xc8\x9bi \xc8\x99i 2\xc2\xa0sloveni. Printre elevii liceului s-a aflat viitorul scriitor Ioan Slavici, care a urmat aici \xc3\xaen perioada 1865-1867 clasele a \xc8\x99asea \xc8\x99i a \xc8\x99aptea gimnazial\xc4\x83. \xc3\x8en 1867 limba de predare devine cea maghiar\xc4\x83._NEWLINE_Treptat, liceul devine ne\xc3\xaenc\xc4\x83p\xc4\x83tor \xc8\x99i se construie\xc8\x99te un altul, cel care acum este Colegiul Na\xc8\x9bional Constantin Diaconovici Loga. Liceul piari\xc8\x99tilor r\xc4\x83m\xc3\xa2ne liceu confesional romano-catolic, iar numele sub care va fi cunoscut este \xe2\x80\x9eLiceul Piarist\xe2\x80\x9d._NEWLINE_Locul pe care era construit\xc4\x83 cl\xc4\x83direa liceului era mic. \xc3\x8en urma demol\xc4\x83rii zidurilor cet\xc4\x83\xc8\x9bii Timi\xc8\x99oara \xc8\x99i a anul\xc4\x83rii restric\xc8\x9biilor militare privind cl\xc4\x83direa construc\xc8\x9biilor \xc3\xaen zona din exteriorul zidurilor s-a pus problema construirii unui nou liceu piarist. \xc3\x8en 1907 se face un schimb de terenuri, noul loc av\xc3\xa2nd 4000\xc2\xa0m\xc2\xb2, pe care a fost construit un ansamblu arhitectural, proiectat de L\xc3\xa1szl\xc3\xb3 Sz\xc3\xa9kely \xc3\xaen stil Art Nouveau. Ansamblul, cuprinz\xc3\xa2nd liceul, sediul casei, o biseric\xc4\x83-capel\xc4\x83 \xc8\x99i un internat va fi gata \xc3\xaen 1909, an \xc3\xaen care liceul se mut\xc4\x83 \xc3\xaen noul local. Aici liceul se dezvolt\xc4\x83 repede, \xc3\xaen anul 1919 av\xc3\xa2nd 1322 de elevi. Din 1923 limba de predare devine cea rom\xc3\xa2n\xc4\x83._NEWLINE_Stilul de predare era \xc3\xaen tradi\xc8\x9bia scolastic\xc4\x83, f\xc4\x83r\xc4\x83 discu\xc8\x9bii \xc3\xaen timpul orelor, ca \xc3\xaen toate liceele catolice._NEWLINE_Ultimul c\xc4\x83lug\xc4\x83r piarist este considerat Val\xc3\xb3 Ferenc (d.\xc2\xa02005), preot la capela liceului.\n_START_SECTION_\nPerioada Institutului Politehnic\n_START_PARAGRAPH_\nDup\xc4\x83 cel de-al Doilea R\xc4\x83zboi Mondial, \xc3\xaen urma interzicerii de c\xc4\x83tre autorit\xc4\x83\xc8\x9bile comuniste a activit\xc4\x83\xc8\x9bilor ordinelor c\xc4\x83lug\xc4\x83re\xc8\x99ti ale Bisericii Romano-Catolice, activitatea liceului piarist a \xc3\xaencetat. \xc3\x8en anul 1946 cl\xc4\x83dirile liceului \xc8\x99i a internatului au fost atribuite \xc8\x98colii Politehnice Timi\xc8\x99oara. Doar capela \xc8\x99i-a putut p\xc4\x83stra destina\xc8\x9bia ini\xc8\x9bial\xc4\x83. \xc3\x8en 1946 \xc3\xaen cl\xc4\x83direa liceului a fost mutat\xc4\x83 Facultatea de Construc\xc8\x9bii \xc8\x99i biblioteca Politehnicii. Dup\xc4\x83 1948 \xc3\xaen urma reorganiz\xc4\x83rii \xc3\xaen Institutul Politehnic, \xc3\xaen cl\xc4\x83direa liceului a fost mutat\xc4\x83 cea mai mare parte a Facult\xc4\x83\xc8\x9bii de Electrotehnic\xc4\x83, nou \xc3\xaenfiin\xc8\x9bat\xc4\x83, motiv pentru care ansamblul era apelat cu numele de Electro. Tot \xc3\xaen cl\xc4\x83direa bibliotecii a fost mutat\xc4\x83 \xc8\x99i o parte a laboratoarelor Facult\xc4\x83\xc8\x9bii de Chimie._NEWLINE_\xc3\x8en anii 1970, \xc3\xaen urma dezvolt\xc4\x83rii domeniilor electronic\xc4\x83 \xc8\x99i calculatoare cl\xc4\x83direa liceului devine ne\xc3\xaenc\xc4\x83p\xc4\x83toare \xc8\x99i se pune problema construirii unui nou sediu pentru Facultatea de Electrotehnic\xc4\x83, sediu care va fi dat \xc3\xaen func\xc8\x9biune \xc3\xaen anul 1976. \xc3\x8en noul sediu este mutat\xc4\x83 cea mai mare parte a Facult\xc4\x83\xc8\x9bii de Electrotehnic\xc4\x83, motiv pentru care dup\xc4\x83 aceast\xc4\x83 dat\xc4\x83 ansamblul piarist era apelat cu numele de Electro veche._NEWLINE_Dup\xc4\x83 1989 se pune problema retroced\xc4\x83rii ansamblului c\xc4\x83tre Biserica Romano-Catolic\xc4\x83. Facultatea de Electrotehnic\xc4\x83 se mut\xc4\x83 complet \xc3\xaen noul sediu, astfel cl\xc4\x83direa liceului este retrocedat\xc4\x83 relativ repede, \xc3\xaen 1992. Laboratoarele facult\xc4\x83\xc8\x9bii de chimie pot fi \xc8\x99i ele mutate, deoarece \xc8\x99i pentru Facultatea de Chimie se construise \xc3\xaen 1982 un nou sediu \xc3\xaens\xc4\x83 mutarea bibliotecii va trebui s\xc4\x83 mai a\xc8\x99tepte, din 2008 fiind \xc3\xaen construc\xc8\x9bie un nou sediu \xc8\x99i pentru ea.\n_START_SECTION_\nLiceul \xe2\x80\x9eGerhardinum\xe2\x80\x9d\n_START_PARAGRAPH_\nDup\xc4\x83 retrocedarea a dou\xc4\x83 niveluri din cl\xc4\x83direa liceului piarist, \xc3\xaen acest spa\xc8\x9biu Biserica Romano-Catolic\xc4\x83 a \xc3\xaenfiin\xc8\x9bat liceul teologic romano\xe2\x80\x93catolic \xe2\x80\x9eGerhardinum\xe2\x80\x9d. Denumirea liceului provine din varianta german\xc4\x83 a numelui sf\xc3\xa2ntului Gerard (Gerhard), primul episcop al diecezei de Cenad._NEWLINE_\xc8\x98coala este un liceu de stat, care func\xc8\x9bioneaz\xc4\x83 sub protec\xc8\x9bia Episcopiei Romano-Catolice de Timi\xc8\x99oara, cu sec\xc8\x9bii de predare \xc3\xaen limba rom\xc3\xa2n\xc4\x83 \xc8\x99i maghiar\xc4\x83. Profilul liceului este teologic-umanist. \xc3\x8en cadrul s\xc4\x83u se predau \xc8\x99i materii reale, cum ar fi cursuri de operatori de calculatoare._NEWLINE_Dup\xc4\x83 terminarea liceului, \xc3\xaen urma sus\xc8\x9binerii unui examen de competen\xc8\x9be profesionale, elevii au dreptul s\xc4\x83 predea religie \xc3\xaen \xc8\x99colile cu clasele I\xe2\x80\x93VIII. Examenul de absolvire al cursului de operatori calculatoare asigur\xc4\x83 Permisul european de conducere a computerului (ECDL\xc2\xa0- englez\xc4\x83 European Computer Driving License), un certificat recunoscut pe plan interna\xc8\x9bional._NEWLINE_Liceul are un internat propriu cu o capacitate de 70\xc2\xa0locuri. \xc3\x8en anul \xc8\x99colar 2007\xe2\x80\x932008 liceul a avut un num\xc4\x83r de 134\xe2\x80\x93elevi. Liceul ofer\xc4\x83 la admitere un num\xc4\x83r de 56\xe2\x80\x93locuri, adic\xc4\x83 c\xc3\xa2te o clas\xc4\x83 de 28\xc2\xa0locuri \xc3\xaen limbile rom\xc3\xa2n\xc4\x83, respectiv maghiar\xc4\x83.\n_START_SECTION_\nBiserica-capel\xc4\x83\n_START_PARAGRAPH_\nHramul bisericii este \xe2\x80\x9e\xc3\x8en\xc4\x83l\xc8\x9barea Sfintei Cruci\xe2\x80\x9d (14 septembrie)._NEWLINE_Biserica dispune de o singur\xc4\x83 nav\xc4\x83, av\xc3\xa2nd un transept scurt cu dou\xc4\x83 turnuri amplasate simetric la cap\xc4\x83tul acestuia \xc8\x99i o absid\xc4\x83 boltit\xc4\x83 \xc3\xaen trei p\xc3\xa2nze. Fa\xc8\x9bada bisericii \xc8\x99i turnul elansat contrasteaz\xc4\x83 cu volumele masive ale cl\xc4\x83dirilor laterale. Contraforturile de la baza turnului au \xc8\x99i o func\xc8\x9bie estetic\xc4\x83, conferind turnului un aspect inedit, cu linii curbe \xc8\x99i lungi. Turnul este prev\xc4\x83zut \xc3\xaen partea median\xc4\x83 cu c\xc3\xa2te o rozas\xc4\x83 (rozet\xc4\x83) ce are \xc3\xaen centru un spa\xc8\x9biu \xc3\xaen form\xc4\x83 de cruce. Celor patru rozase le corespunde \xc3\xaen partea superioar\xc4\x83 patru balcoane false ce se continu\xc4\x83 cu c\xc3\xa2te o fereastr\xc4\x83 alungit\xc4\x83 terminat\xc4\x83 \xc3\xaen arc treflat._NEWLINE_Portalul de la intrare este format dintr-un rezalit pe care se sprijin\xc4\x83 un arc \xc3\xaen colonad\xc4\x83 \xc3\xaen stil gotic. Luneta portalului este decorat\xc4\x83 cu un relief cu \xc3\xaengeri, \xc3\xaen stil baroc, rezult\xc3\xa2nd un ansamblu \xc3\xaen stil eclectic._NEWLINE_Coridoarele de leg\xc4\x83tur\xc4\x83 ale bisericii cu cele dou\xc4\x83 corpuri laterale sunt prev\xc4\x83zute cu un \xc8\x99ir de ferestre trigeminate, geminate \xc8\x99i simple ce se termin\xc4\x83 \xc3\xaen arc \xc3\xaen plin cintru. Pe partea din spate a bisericii, \xc3\xaen dreptul absidei se afl\xc4\x83 o decora\xc8\x9bie din ocni\xc8\x9be false stilizate dup\xc4\x83 tradi\xc8\x9bia bizantin\xc4\x83. Unitatea decora\xc8\x9biei const\xc4\x83 \xc3\xaen faptulc\xc4\x83 motivele decorative ale fa\xc8\x9badelor se reg\xc4\x83sesc pe fa\xc8\x9bada bisericii, inclusiv cele \xc8\x99ase linii orizontale._NEWLINE_Greutatea pronaosului se descarc\xc4\x83 prin coloane \xc8\x99i pila\xc8\x99tri. Coloanele sunt decorate cu motive florale \xc8\x99i cruciforme. Interiorul bisericii este zugr\xc4\x83vit \xc3\xaen alb \xc8\x99i auriu. \xc3\x8en interior biserica p\xc4\x83streaz\xc4\x83 c\xc3\xa2teva elemente din vechea biseric\xc4\x83 a franciscanilor, demolat\xc4\x83 \xc3\xaen 1911. Altarele secundare au fost executate la M\xc3\xbcnchen.'